Suchinthana/ta-wikipedia huggingface dataset:
சிறுபான்மையினர் கல்வி நிறுவனங்களுக்கான தேசிய ஆணையம்

சிறுபான்மையினர் கல்வி நிறுவனங்களுக்கான தேசிய ஆணையம் (National Commission for Minority Educational Institutions (NCMEI) (சுருக்கமாக:NCMEI) இந்தியாவில் மதச் சிறுபான்மையினரால் நிறுவப்பட்ட கல்வி நிறுவனங்களைப் பாதுகாக்க நிறுவப்பட்டது. இது தேசிய சிறுபான்மையினர் கல்வி நிறுவனங்கள் சட்டம் (NCMEI சட்டம்), 2004ன் கீழ் நிறுவப்பட்ட ஒரு சட்டப்பூர்வ அமைப்பாகும். இது இந்திய அரசியலமைப்பின் சட்டப் பிரிவு 30, வழங்கப்பட்டுள்ளபடி, மத சிறுபான்மையினர் தங்கள் விருப்பப்படி கல்வி நிறுவனங்களை நிறுவ மற்றும் நிர்வகிக்கும் உரிமைகளை உறுதி செய்கிறது. மொழிச் சிறுபான்மையினர்  NCMEI சட்டம், 2004ன் வரம்பிற்குள் வரமாட்டார்கள்.

வரலாறு
சிறுபான்மை கல்வி நிறுவனங்களுக்கான தேசிய ஆணையம் (NCMEI) தேசிய பொது குறைந்தபட்ச திட்டத்தில் குறிப்பிடப்பட்டுள்ள மத சிறுபான்மையினரின் நலனுக்காக நிறுவப்பட்டது. இந்திய அரசு நவம்பர் 2004 இல் ஒரு ஆணையின் மூலம் இந்த ஆணையத்தை நிறுவியது. சனவரி 2005 இல் இயற்றிய சட்டத்தின்  மூலம் இந்த ஆணையம் செயல்படுகிறது.

ஆணையத்தின் அமைப்பு
சிறுபான்மை மதத்தைச் சேர்ந்த, உயர் நீதிமன்ற நீதிபதியாக இருந்த ஒருவரின் தலைமையில் இந்த ஆணையம் உள்ளது. மூன்று உறுப்பினர்கள் மத்திய அரசால் பரிந்துரைக்கப்படுகிறார்கள். அவர்களும் ஒரு மத சிறுபான்மை சமூகத்தைச் சேர்ந்தவர்களாக இருக்க வேண்டும் மற்றும் "மேன்மை, திறன் மற்றும் ஒருமைப்பாடு கொண்ட நபர்களாக" இருக்க வேண்டும்.

அதிகாரங்கள் 
 இந்திய அரசியலமைப்புச் சட்டத்தின் 30 வது பிரிவில் கூறப்பட்ட சிறுபான்மை சமூகத்தின் கல்வி உரிமைகளை நேரடியாகவோ அல்லது மறைமுகமாகவோ பறிக்கும் எந்தவொரு விஷயத்திலும் மத்திய அரசு மற்றும் மாநில அரசுகளுக்கு பரிந்துரைகளை வழங்கும்.
 சிறுபான்மையினரின் கல்வி தொடர்பான ஏதேனும் சிக்கல்கள் அல்லது கேள்விகள் குறித்து மத்திய அரசு அல்லது எந்த மாநில அரசுகளுக்கு சிறுபான்மையினர் கல்வி நிறுவனங்களுக்கான தேசிய ஆணையம் அறிவுறுத்துகிறது.
  சிறுபான்மையினர் கல்வி நிறுவனங்களுக்கான தேசிய ஆணையம என்பது சிவில் நீதிமன்றத்தின் அதிகாரங்களைக் கொண்ட ஒரு அரை -நீதித்துறை அமைப்பாகும். ஆணையம் முக்கியமாக 3 பாத்திரங்களை வகிக்கிறது: 1) தீர்ப்பளிக்கும் செயல்பாடு, 2) ஆலோசனை செயல்பாடு மற்றும் 3) பரிந்துரை செயல்பாடு.
 சிறுபான்மை கல்வி நிறுவனங்களை இணைப்பது தொடர்பான விஷயங்களில் ஆணையத்தின் முடிவே இறுதியானது.

வெளி இணைப்புகள்
The National Commission for Minority Educational Institutions (NCMEI) இணையதளம்

மேற்கோள்கள்

இந்திய ஆணைக்குழுக்கள்
பாகோ

பாகோ (மலாய்: Pagoh; ஆங்கிலம்: Pagoh; சீனம்: 巴果); என்பது மலேசியா, ஜொகூர், மூவார் மாவட்டத்தில் அமைந்துள்ள ஒரு நகரம் ஆகும். மூவார் நகரில் இருந்து 21 கி.மீ.; ஜொகூர் பாரு நகரில் இருந்து சுமார் 154 கி.மீ. தொலைவிலும் அமைந்துள்ளது.

தீபகற்ப மலேசியாவின் மேற்குக் கடற்கரையில் உள்ள முக்கிய விரைவுச் சாலையான வடக்கு-தெற்கு விரைவுசாலையில் உள்ள முக்கியச் சாலைப் பரிமாற்றங்களில் வழியாகப் பாகோவிற்குச் செல்லலாம்.

இந்த நகரம் மூவார்-லாபிஸ் (J32) சாலை (Jalan Muar-Labis); பாகோ-பாரிட் சூலோங் (J23) சாலை (Jalan Pagoh-Parit Sulong); ஆகிய இரண்டு முக்கிய சாலைகளால் இணைக்கப்பட்டு உள்ளது.

அருகில் உள்ள நகரங்கள்
 மூவார் (Muar Town)
 பாரிட் ஜாவா (Parit Jawa)
 பாரிட் சூலோங் (Parit Sulong)
 பக்ரி (Bakri)
 சுங்கை பாலாங் (Sungai Balang)
 புக்கிட் கெப்போங் (Bukit Kepong)
 புக்கிட் பாசிர் (Bukit Pasir)
 பஞ்சூர் (Panchor)
 லெங்கா (Lenga)
 ஜாலான் பக்ரி (Jalan Bakri)
 புக்கிட் நானிங் (Bukit Naning)

மலேசிய நாடாளுமன்றம் 
மலேசிய நாடாளுமன்றத்தின் மக்களவையில் (டேவான் ராக்யாட்) பாகோ நாடாளுமன்றத் தொகுதியில், மலேசியாவின் 8-ஆவது பிரதமர் முகிதீன் யாசின் நாடாளுமன்ற உறுப்பினராக உள்ளார்.

காட்சியகம்

தமிழ்ப்பள்ளிகள் 

ஜொகூர், மூவார் மாவட்டம், பாகோ நகருக்கு அருகில் இருக்கும் பஞ்சூர் நகரில் ஒரு தமிழ்ப்பள்ளி உள்ளது. அதன் பெயர் லனாட்ரோன் தமிழ்ப்பள்ளி. ஜொகூர் மாநிலத்தில் தோற்றுவிக்கப்பட்ட முதல் தமிழ்ப்பள்ளி எனும் பெருமையும் இந்தப் பள்ளிக்கு உண்டு. இந்தப் பள்ளியில் 152 மாணவர்கள் பயில்கிறார்கள். 27 ஆசிரியர்கள் பணியாற்றுகிறார்கள். 

பாகோ நகரின் புறநகர்ப் பகுதியில் மேலும் ஒரு தமிழ்ப்பள்ளி உள்ளது. அதன் பெயர் பன் ஹெங் தோட்டத் தமிழ்ப்பள்ளி. இந்தப் பள்ளியில் 7 மாணவர்கள் பயில்கிறார்கள். 8 ஆசிரியர்கள் பணியாற்றுகிறார்கள். பன் ஹெங் தோட்டத்தில் பணிபுரிந்த தமிழர்கள் அருகில் உள்ள நகரங்களுக்கு மாறிச் செல்வதால், இந்தப் பள்ளியின் மாணவர் எண்ணிக்கை மிகவும் குறைந்து வருகிறது. தக்க நடவடிக்கைகள் எடுக்கப் படவில்லை என்றால் இந்தப் பள்ளியும் மூடப் படலாம்.

மலேசியக் கல்வியமைச்சு 2020 ஜனவரி மாதம் வெளியிட்ட புள்ளிவிவரங்கள்.

மேலும் காண்க
 மூவார் மாவட்டம்

மேற்கோள்கள்

வெளி இணைப்புகள் 

மலேசிய நகரங்கள்
ஜொகூர்
ஜொகூர் மாநிலத்தில் உள்ள நகரங்கள்‎
சரவாக் கட்சிகள் கூட்டணி

சரவாக் கட்சிகள் கூட்டணி அல்லது ஜிபிஎஸ் (ஆங்கிலம்: Sarawak Parties Alliance; மலாய்: Gabungan Parti Sarawak (GPS); சீனம்: 砂拉越政黨聯盟; ஜாவி: ݢابوڠن ڤرتي سراوق) என்பது மலேசியாவின் சரவாக் மாநிலத்தில் இயங்கும் ஓர் அரசியல் கூட்டணியாகும்.

2018-ஆம் ஆண்டு மலேசியப் பொதுத் தேர்தலில் மத்திய அரசாங்கத்தில் பாரிசான் நேசனல் கூட்டணியின் தோல்வியைத் தொடர்ந்து, சரவாக்கில் மட்டுமே இயங்கும் நான்கு முன்னாள் பாரிசான் நேசனல் (பிஎன்) கூறுக் கட்சிகளால், இந்தச் சரவாக் கட்சிகள் கூட்டணி நிறுவப்பட்டது.

தற்போது மக்களவையில் 23 இடங்களுடன் நான்காவது பெரிய அரசியல் கூட்டணியாக உள்ளது. மேலும் சரவாக் மாநிலத்தில் இந்தக் கூட்டணி மாநில அரசாங்கத்தை அமைத்து உள்ளது.

உருவாக்கம்

சரவாக் கட்சிகள் கூட்டணி 12 ஜூன் 2018-இல் உருவாக்கப்பட்டது. இந்தக் கூட்டணியில் உள்ள கட்சிகள்:

 ஐக்கிய பாரம்பரிய பூமிபுத்ரா கட்சி (Parti Pesaka Bumiputera Bersatu - PBB), 
 சரவாக் ஐக்கிய மக்கள் கட்சி (Sarawak United Peoples' Party - SUPP), 
 சரவாக் மக்கள் கட்சி (Parti Rakyat Sarawak - PRS) 
 சரவாக் முற்போக்கு ஜனநாயக கட்சி (Sarawak Progressive Democratic Party - PDP)

இந்த நான்கு கட்சிகளும் பாரிசான் நேசனல் (பிஎன்) கூட்டணியின் முன்னாள் கூறு கட்சிகளாக இருந்தன. பாரிசான் நேசனல் கூட்டணியில் இருக்கும் தீபகற்ப மலேசியக் கட்சிகளும்; சபா மாநிலக் கட்சிகளும்; ஒருபோதும் சரவாக்கில் தங்களை நிலைநிறுத்திக் கொள்ளாது என்ற ஓர்  உடன்படிக்கையுடன் இந்தச் சரவாக் கட்சிகள் கூட்டணி அமைக்கப்பட்டது.

கூட்டணியின் கொள்கைகள்

மலேசியா ஒப்பந்தத்தின் (Malaysia Agreement) அடிப்படையில் மாநில நலன்கள் மற்றும் உரிமைகளில் சரவாக் கட்சிகள் கூட்டணி கவனம் செலுத்தும்; மற்றும் பாக்காத்தான் ஹரப்பான் (Pakatan Harapan) நடுவண் அரசாங்கத்தில் ஒத்துழைக்கத் தயாராக இருந்த போதிலும் எதிர்க் கூட்டணியாகவே இருக்கும் என்பது இந்தக் கூட்டணிக் கொள்கைகளில் ஒன்றாகும்.

2018 ஆகஸ்டு 23-ஆம் தேதி, அதன் தலைவரான அபாங் ஜொகாரி ஒப்பேங் (Abang Zohari Openg), ஜிபிஎஸ் பதிவு செய்யப்பட்டு உள்ளதாகவும், சங்கங்களின் பதிவாளரின் (Registrar of Societies (RoS) அதிகாரபூர்வக் கடிதத்திற்காகக் காத்து இருப்பதாக அறிவித்தார். இந்தக் கூட்டணி இறுதியாக 19 நவம்பர் 2018-இல் சட்டப்பூர்வமாக்கப் பட்டது.

மேற்கோள்கள்

வெளி இணைப்புகள்

மேலும் பார்க்க 

பாரிசான் நேசனல்
மலேசியப் பொதுத் தேர்தல், 2018
பாக்காத்தான் ஹரப்பான்

மலேசிய அரசியல் கட்சிகள்
சரவாக்கில் அரசியல்
அபாங் ஜொகாரி ஒப்பேங்

அபாங் ஜொகாரி ஒப்பேங் (ஆங்கிலம்: Abang Zohari Openg; மலாய்: Abang Abdul Rahman Zohari Abang Openg; ஜாவி: ابڠ عبد الرحمنجوهري بن ابڠ اوڤيڠ; என்பவர் 2022 மார்ச் மாதம் முதல், மலேசியா, சரவாக் மாநிலத்தின் பிரதமராகப் பணியாற்றிய (Premier of Sarawak) மலேசிய அரசியல்வாதி ஆவார். அபாங் ஜோ (Abang Jo) அல்லது அபாங் ஜொகாரி (Abang Johari) என்று நன்கு அறியப் பட்டவர்.

இவர் 2021-ஆம் ஆண்டு முதல் சரவாக் மாநிலத்தின் கெடோங் (Gedong) தொகுதிக்கான மாநிலச் சட்டமன்ற உறுப்பினராக இருந்து வருகிறார். முன்பு 1981 முதல் 2021 வரை சாத்தோக் (Satok) தொகுதிக்கான மாநிலச் சட்டமன்ற உறுப்பினராக இருந்தவர்.

இவர் 2017-ஆம் ஆண்டு தொடங்கி 28 பிப்ரவரி 2022 வரையில், சரவாக் மாநிலத்தின் 6-ஆவது; மற்றும் கடைசி முதலமைச்சராகவும் இருந்தவர். 2022 மார்ச் 1-ஆம் தேதி முதலமைச்சர் பதவி பிரதமர் பதவி என மாற்றம் செய்யப் பட்டது.

ஜனவரி 2017-இல், இவருக்கு முன்னர் முதல்வர் பதவியில் இருந்த அடினான் சாத்தெம் (Adenan Satem) மரணம் அடைந்ததைத் தொடர்ந்து, அபாங் ஜொகாரி ஒப்பேங் முதலமைச்சராகப் பொறுப்பு ஏற்றார்.

மேற்கோள்கள்

வெளி இணைப்புகள்

1950 பிறப்புகள்
மலேசிய அரசியல்வாதிகள்
சரவாக் அரசியல்வாதிகள்
மலேசிய மாநிலங்களின் முதலமைச்சர்கள்
லக்கி மார்வாத் மாவட்டம்

லக்கி மார்வாத் மாவட்டம் (Lakki Marwat) (, ), பாக்கித்தான் நாட்டின் வடக்கில் உள்ள கைபர் பக்துன்வா மாகாணத்தின்  36 மாவட்டங்களில் ஒன்றாகும். இது பன்னு மாவட்டத்தின் சில வட்டங்களைக் கொண்டு 1 சூலை 1992 அன்று நிறுவப்பட்ட்து. இதன் ஆட்சித் தலைமையிடம் லக்கி மார்வாத் நகரம் ஆகும்.

அமைவிடம்
கைபர் பக்துன்வா மாகாணத்த்தின் தெற்கில் அமைந்த லக்கி மார்வாத் மாவட்டத்தின் வடக்கில்  கரக் மாவட்டம், பன்னு மாவட்டம் தெற்கில் தெற்கு வசீரிஸ்தான் மாவட்டம், மேற்கில் தாங்க் மாவட்டம், தெற்கில் தேரா இஸ்மாயில் கான் மாவட்டம், மேற்கில் பஞ்சாப் மாகாணத்தின் மியான்வாலி மாவட்டம் ஆகியன எல்லைகளாக உள்ளன.

பிரித்தானிய இந்தியாவின் ஆட்சியில், லக்கி மார்வாத்  சுதேச சமஸ்தானமாக விளங்கியது.

புவியியல்
இம்மாவட்டத்தில் 500 மீட்டர் முதல் 1000 மீட்டர் உயரமுள்ள மார்வாத் மலைத்தொடர்களும், நீரோடைகளும், சமவெளிகளும் நிறைந்துள்ளன.

மாவட்ட  ஆட்சி
லக்கி மார்வாத் மாவட்டம் மூன்று வட்டங்களைக் கொண்டது. அவைகளாவன:
 லக்கி மார்வாத் வட்டம்
 சராய் நௌரங் வட்டம் 
 காசனிகேல் வட்டம் 

இம்மாவட்ட மூன்று நகராட்சிகளை கொண்டுள்ளது. மாவட்டத்தில் மவுசாசா எனும் வருவாய் அலகுகள் 157 உள்ளன.

மாகாணச் சட்டமன்றம்
இம்மாவட்டத்திலிருந்து கைபர் பக்துன்வா மாகாணச் சட்டமன்றத்திற்கு 3 சட்டமன்றத் தொகுதிகள் கொண்டுள்ளது.

மக்கள் தொகை பரம்பல் 
2017 பாகிஸ்தான் மக்கள்தொகை கணக்கெடுப்பின்படி இம்மாவட்ட மக்கள் தொகை  9,02,138 பேர் ஆவர். அதில் ஆண்கள் 455,402 பேரும் பெண்கள் 446,732 பேருமாக  உள்ளனர். எழுத்தறிவு 44.13% கொண்டுள்ளது. 90.11% விழுக்காடு மக்கள் கிராமப்புறங்களில் வாழ்கின்றனர். இம்மாவட்டத்தில் மதச்சிறுபான்மையோர் 206  பேர் மட்டுமே உள்ளனர். இம்மாவட்டத்தில் பஷ்தூ மொழியை  98.68% மக்கள் பேசுகின்றனர்.

இதனையும் காண்க 
 கைபர் பக்துன்வா மாகாணம் 
 கைபர் பக்துன்வா மாவட்டப் பட்டியல்

மேற்கோள்கள்

வெளி இணைப்புகள்
Early history of Marwats
Herbert Edwardes's description of Marwats .Hadi(1996).(1848–49)
Marwat uprising against the Sikhs (1847)
District Government Lakki Marwat
The Rise and Fall of a Railway Junction

பாக்கித்தானின் மாவட்டங்கள்
கைபர் பக்துன்வா மாகாணத்தின் மாவட்டங்கள்
பிராங்கு ஆர்த்தர் பெல்லாமி

பிராங்கு ஆர்த்தர் பெல்லாமி (Frank Arthur Bellamy) (17 அக்தோபர் 1863 – 15 பிப்ரவரி 1936)  ஒரு பிரித்தானிய வானியலாளர் ஆவார்.  இவர் தன் ஒன்றுவிட்ட உடன்பிறப்பான எத்தேல் பெல்லாமியுடன் இணைந்து  வான்வரை அட்டவணைகளில் பணிபுரிந்தார்.

வாழ்க்கை
பிராங்கு பெல்லாமி 1863 இல் ஆக்சுபோர்டு, புனித ஜான் தெருவில் மாந்தேகு பெல்லாமிக்கு மகனாகப் பிறந்தார்.

இவர் ஆக்சுபோர்டு மகதலின் கல்லூரியின் பள்ளியில் பயின்றுள்ளார். இவர் தன் பதினெட்டாம் அகவைக்கு சில மாதங்களுக்கு முன்பு, 1881 ஜூலையில்  இராடுகிளிப் வான்காணகத்தில் இரண்டாம்நிலை உதவியாளராக பணியமர்த்தப்பட்டுள்ளார். இப்பதவியில் முன்பு  இவரது அண்ணன்களான பிரெடெரிக்கும் காரியும்  இருந்துள்ளனர்.

பெல்லாமி பிரித்தானிய வானியலாளராகி, எத்தேல் பெல்லாமி எனும் தன் ஒன்றுவிட்ட உடன்பிறப்புடன் இணைந்து வான்வரை அட்டவணைகளை உருவாக்கும் பணியில் ஈடுபட்டார். இவர்கள் இருவரும் இணைந்து 1,000,000  எண்ணிக்கைக்கும் மேலான விண்மீன்களின் தரவுகளை ஒளிப்பட நுட்பம் வழியாகப் பதிவு செய்தனர்.  இவர் அரசு வானிலையியல் கழகத்தின் ஆய்வுறுப்பினராக 1883 மே 16 இல் தேர்ந்தெடுக்கப்பட்டார்.  இவர் 1896 பிப்ரவரி 14 இல் அரசு வானியல் கழகத்தின் ஆய்வுறுப்பினராக தேர்ந்தெடுக்கப்பட்டார்.  இறுதியாக இவர்1933, திசம்பர், 27 இல் பிரித்தானிய வானியல் கழகத்தில் சேர்ந்தார்.

பெல்லாமி 1890 இல் நிறுவப்பட்ட ஆக்சுபோர்டு அஞ்சல்வில்லைக் கழகத்தின் நிறுவல் செயலாளராகவும் பொருளாளராகவும் விளங்கினார். இவர் இந்த இரு பதவிகளிலும் தன் இறப்புவரை தொடர்ந்து இருந்துள்ளார்.

இவரும் இவரது நெருங்கிய உறவினரான எத்தேல் பெல்லாமியும் 1930 இல் ஆக்சுபோர்டு, வின்செசுட்டர் சாலை,  2 ஆம் இலக்க இல்லத்துக்குச் சென்று வாழலாயினர். அங்கு, இதற்கான நீலநிறப் பட்டயம் ஒன்று இவர்களது நினைவாக நிறுவப்பட்டுள்ளது.

இவர் 1936 இல்  தன் பிளாசுகெட்டு எனும் நண்பரோடு கீழே விழுந்து அடிபட்டாதால்,  ஆக்சுபோர்டு, வின்செசுட்டர் சாலை, 2 ஆம் இலக்க வீட்டில் இறந்தார். இவர் பலகாலம் தன் ஒன்றுவிட்ட உடன்பிறப்புடன் பணிபுரிந்தாலும் தன் இறுதிக் காலச் செல்வம் முழுவதையும் கேம்பிரிட்ஜ் பல்கலைக்கழகத்துக்கே எழுதி வைத்தார்.  இது குடும்பத்தினை விட சமூகத்துக்கே இவர் பெருமதிப்பு தந்ததைக் காட்டுகிறது.  ஆனால், எத்தேல் பெல்லாமியின் நிதி, இவர் தன் சொத்தில் ஒருபகுதியை விற்க நேர்ந்தபோதெல்லாம் இவருக்கு உதவியுள்ளது.

இவர் ஆக்சுபோர்டில் உள்ளபுனித செப்புல்கர் கல்லறையில்  அடக்கம் செய்யப்பட்டார்.

அஞ்சல் வில்லை வெளியீடுகள்
 ஆக்சுபோர்டு, கேம்பிரிட்ஜ் கல்லூரி தூதுவர் அஞ்சல் வில்லைகள், அட்டைகள்  உறைகள் 1871-86. 1921.
 ஆக்சுபோர்டு, கேம்பிரிட்ஜ் பல்கலைக்கழகங்களில் பயன்படுத்தும் கல்லூரி தூதுவர் அஞ்சல் வில்லைகள், அட்டைகள்  உறைகள் சுருக்கமான பதிவேடு,  1871முதல் 1895 வரையிலானதும்  ;   1859 முதல் 1885 வரையில் ஆக்சுபோர்டு தொழில் ஒன்றியக் கழகம் பயன்படுத்திய அஞ்சல்வில்லைகளும், 1925.
 PCGB வரலாறு 1909-12. (ஜே. ஜே. தார்லோவுடன் இணைந்து)

மேற்கோள்கள்

1863 பிறப்புகள்
1936 இறப்புகள்
பிரித்தானிய வானியலாளர்கள்
குர்ரம் மாவட்டம்

குர்ரம் மாவட்டம் (Kurram District) (, ), பாகிஸ்தான் நாட்டின் வடக்கில் உள்ள கைபர் பக்துன்வா மாகாணத்தின்  36 மாவட்டங்களில் ஒன்றாகும். இதன் நிர்வாகத் தலைமையிடம் பராச்சிநர் நகரம் ஆகும். பராச்சிநர் நகரம், கைபர் பக்துன்வா மாகாணத் தலைநகரான பெசாவர் நகரத்திற்கு  தென்மேற்கே 252 கிலோ மீட்டர் தொலைவில் உள்ளது. இம்மாவட்டத்தில் 98.6% மக்கள் பஷ்தூ மொழி பேசுகின்றனர். இம்மாவட்டத்தில் குர்ரம் ஆறு பாய்கிறது. இதன் பெரும்பான்மை மக்கள் பஷ்தூ மொழி பேசும் சியா இசுலாம் பிரிவினர் ஆவார். இம்மாவட்டத்தின் கிழக்கு, வடகிழக்கு பகுதி தவிர மற்ற பகுதிகள் ஆப்கானித்தான் நாட்டை எல்லைகளாக கொண்டுள்ளது.

மக்கள் தொகை பரம்பல் 
2017 பாகிஸ்தான் மக்கள்தொகை கணக்கெடுப்பின்படி இம்மாவட்ட மக்கள் தொகை 615,372 ஆகும். அதில் ஆண்கள் 3,06,935 மற்றும் பெண்கள் 3,08,393 உள்ளனர். எழுத்தறிவு 40.43% கொண்டுள்ளது. 93.82%  மக்கள் கிராமப்புறங்களில் வாழ்கின்றனர். இம்மாவட்டத்தில் மதச்சிறுபான்மையோர் 904  பேர் மட்டுமே உள்ளனர். 98.6% மக்கள் பஷ்தூ மொழி பேசுகின்றனர்.

மாவட்ட நிர்வாகம்
குர்ரம் மாவட்டம் 3 தாலுகாக்கள் கொண்டது.அவைகள்:

 மத்திய குர்ரம் தாலுகா 
 கீழ் குர்ரம் தாலுகா 
 மேல் குர்ரம் தாலுகா

சட்டமன்றப் பிரதிநிதிகள்
கைபர் பக்துன்வா மாகாணச் சட்டமன்றத்திற்கு இம்மாவட்டம் இரண்டு தொகுதிகளைக் கொண்டுள்ளது.

இதனையும் காண்க 
 வசீரிஸ்தான்
 தெற்கு வசீரிஸ்தான் மாவட்டம்
 வடக்கு வசீரிஸ்தான் மாவட்டம்
 கைபர் பக்துன்வா மாகாணம் 
 கைபர் பக்துன்வா மாவட்டப் பட்டியல்

மேற்கோள்கள்

உசாத்துணை
 Martin, Gerald (1879). "Survey Operations of the Afghanistan Expedition; The Kurram Valley." In Proceedings of the Royal Geographical Society and Monthly Record of Geography, New Monthly Series, Vol. 1, No. 10 (Oct. 1879), pp. 617-645.
 Bowles, Gordon T. (1977). The People of Asia. London. Weidenfeld & Nicolson.
 Scott-Moncrieff, Major-General Sir George K. "The Roads of the North-West Frontier." Blackwood's Magazine, No. MCCCIV, Vol. CCXV, June 1924, pp. 743–757.
 Swinson, Arthur (1967). North-West Frontier. Frederick A. Praeger, New York, Washington.

வெளி இணைப்புகள் 
 Fata's official site
 Short description of Kurram Agency 
 Brief and partial history of Kurram Agency 
 Briefly All about Kurram Agency
பாக்கித்தானின் மாவட்டங்கள்
கைபர் பக்துன்வா மாகாணத்தின் மாவட்டங்கள்
பெர்தானா புத்ரா

பெர்தானா புத்ரா (மலாய்: Perdana Putra; ஆங்கிலம்: Perdana Putra); என்பது மலேசியா, புத்ராஜெயாவில் உள்ள ஒரு கட்டிடமாகும். இதில் மலேசியப் பிரதமரின் அலுவலக வளாகம் அமைந்து உள்ளது.

புத்ராஜெயாவின் பிரதான மலையில் அமைந்துள்ள இந்தக் கட்டிடம், மலேசிய மத்திய அரசின் நிர்வாகப் பிரிவின் நினைவுச் சின்னமாக விளங்குகிறது.

வரலாறு

இந்தக் கட்டிடத்தின் கட்டுமானம் 1997-இல் தொடங்கப்பட்டு 1999-இன் தொடக்கத்தில் நிறைவு அடைந்தது. பிரதமர் துறையின் அனைத்துப் பிரிவுகளும் கோலாலம்பூரில் இருந்து புத்ராஜெயாவிற்கு மாற்றப்பட்ட பின்னர், ஏப்ரல் 1999-இல் இந்தக் கட்டிடம் பயன்பாட்டிற்கு அனுமதிக்கப்பட்டது.

கட்டிடக்கலை

இந்தக் கட்டிடத்தின் கலை வடிவமைப்பு மலாய், இசுலாமிய மற்றும் ஐரோப்பிய கலாசாரங்களான பல்லேடியன் (Palladian) மற்றும் நியோகிளாசிசம் (Neoclassicism) போன்றவற்றைக் கொண்டது.[1] அகிடா (aQidea) கட்டிடக் கலைஞரான அகமது ரோசி அப்த் வகாப் (Ahmad Rozi Abd Wahab) எனும் கலைஞரால் வடிவமைக்கப்பட்டது.

மலேசியாவின் 4-ஆவது, 7-ஆவது பிரதமரான மகாதீர் பின் முகமதுவின் முயற்சியால் இந்தக் கட்டிடம் கட்டப்பட்டது.

கட்டிடத்தின் உட்புறம் 

பெர்தானா புத்ராவின் உட்புற அமைப்பில் உள்ள முக்கிய அறைகள் மற்றும் அரங்குகள்:

 பிரதமர் அலுவலகம்
 துணை பிரதமர் அலுவலகம்
 சிறிய மாநாட்டு மண்டபம்
 பெரிய மாநாட்டு மண்டபம்
 பார்வையாளர் அரங்கம்
 பிரதிநிதிகள் அறை
 முக்கியப் புள்ளிகள் அறை
 முக்கியப் புள்ளிகள் விருந்து மண்டபம்
 தேசியப் பாதுகாப்பு பிரிவு அலுவலகம்
 தேசியப் பொருளாதார நடவடிக்கை அலுவலகம்

மேலும் காண்க 
புத்ராஜெயா
மலேசிய நாடாளுமன்றம்

மேற்கோள்கள்

வெளி இணைப்புகள்
Tourism Malaysia - Perdana Putra

மலேசியக் கட்டிடக்கலை‎
மலேசிய அரசு
மலேசியாவில் அரசியல்
புத்ராஜெயா
மாட்டுக்கார மன்னாரு

மாட்டுக்கார மன்னாரு (Mattukkara Mannaru) 1986 இல் வெளிவந்த தமிழ்த் திரைப்படமாகும். இத்திரைப்படத்தை கதை, திரைக்கதை, வசனம், பாடல்களை எழுதி தென்றல் தியாகராஜன் இயக்கியிருந்தார். இத்திரைப்படத்தில் சந்திரசேகர், இரமேஷ்ராஜ், அருந்ததி, அஸ்வினி ஆகியோர் நடித்திருந்தனர்.

நடிகர்கள் 
 சந்திரசேகர் 
 இரமேஷ்ராஜ்
 அருந்ததி
 அஸ்வினி
 கே. கே. சௌந்தர் 
 குமரிமுத்து
 செந்தில்
 வாசன்
 பண்டரிபாய்
 காந்திமதி

பாடல்கள் 
இசையமைப்பாளர் தேவா சி. தேவா என்ற பெயருடன் இப்படத்தில் இசையமைப்பாளராக அறிமுகமானார். பாடல் வரிகளை இத்திரைப்பட இயக்குநர் தென்றல் தியாகராஜன் எழுதியிருந்தார்.  டி. எம். சௌந்தரராஜன், எஸ். பி. பாலசுப்பிரமணியம், டி. எல். மகராஜன், பி. சுசீலா, எஸ். ஜானகி வாணி ஜெயராம், ஆகியோர் பாடல்களைப் பாடியுள்ளனர்.
 ஊரோரக் காட்டுக்குள்ளே - டி. எம். சௌந்தரராஜன் 
 ஒரு நா இராத்திரி - எஸ். பி பாலசுப்ரமணியம், பி. சுசீலா
 காவேரி கரையோரம் - டி. எம். சௌந்தரராஜன்
 மன்னாரு மன்னாரு - வாணி ஜெயராம்
 ஊர சுத்தி வந்தேனய்யா - டி. எல்
மகராஜன்
 தோப்புக்குள்ளே சிட்டுக்குருவி - எஸ். ஜானகி

மேற்கோள்கள் 

1986 தமிழ்த் திரைப்படங்கள்
இந்தியத் தமிழ்த் திரைப்படங்கள்
தேவா இசையமைத்த திரைப்படங்கள்
பண்டரிபாய் நடித்த தமிழ்த் திரைப்படங்கள்
காந்திமதி நடித்த திரைப்படங்கள்
குமரிமுத்து நடித்த திரைப்படங்கள்
செந்தில் நடித்த திரைப்படங்கள்
மாணவர் மன்றம்

மாணவர் மன்றம் (Student council) (மாணவர் சங்கம், மாணவர் அமைப்பு என்றும் அழைக்கப்படுகிறது) என்பது தொடக்கப் பள்ளிகள், பல்கலைக்கழகங்கள் மற்றும் உலகெங்கிலும் உள்ள ஆராய்ச்சி நிறுவனங்கள் உட்பட பல்வேறு கல்வி நிறுவனங்களில் உள்ள மாணவர்களின் நிர்வாக அமைப்பாகும். பல்வேறு நாடுகளில் உள்ள பெரும்பாலான பொது மற்றும் தனியார் பள்ளி அமைப்புகளில் இந்த மன்றங்கள் உள்ளன. பல பொது மற்றும் தனியார் பல்கலைக்கழகங்கள், மாணவர் அமைப்புகளின் உச்ச அமைப்பாக மாணவர் பேரவையைக் கொண்டுள்ளன. ஜனநாயகம் மற்றும் கல்வியில் (1917) ஜான் டூயியின் கூற்றுப்படி, மக்களாட்சி மற்றும் தலைமைத்துவம் பற்றி மாணவர்கள் கற்றுக்கொள்வதில் மாணவர் மன்றங்கள் பெரும்பாலும் உதவுகின்றன.

செயல்பாடு 
மாணவர் மன்றம், ஆசிரியர்கள் மற்றும் நிறுவனத்தின் நிர்வாக அதிகாரிகளுடன் தங்களது கருத்துக்கள், ஆர்வங்கள் மற்றும் கவலைகளைப் பகிர்ந்து கொள்ள உதவுகிறது. சமூக நிகழ்வுகள், சமூகத் திட்டங்கள், தேவைப்படும் மக்களுக்கு உதவுதல் மற்றும் பள்ளிச் சீர்திருத்தம் உள்ளிட்ட பள்ளி அளவிலான செயல்பாடுகளுக்கு நிதி திரட்டவும் இது உதவுகிறது.

பிராந்திய மற்றும் தேசிய கட்டமைப்புகள் 
அமெரிக்காவில் தேசிய மாணவர் மன்றங்களில் சேர்வது போல், மாணவர் மன்றங்கள் பெரிய அளவிலான மன்றங்களில் சேர வாய்ப்புள்ளது. கனடாவில், கனேடிய மாணவர் தலைமைத்துவ சங்கம் தேசிய காட்சியை ஒருங்கிணைக்கிறது, மற்றும் ஐக்கிய இராச்சியத்தில் ஈடுபாட்டாளர் (இன்வால்வர்) எனப்படும் ஒரு அமைப்பு நாட்டின் மாணவர் மன்றங்களுக்கு பயிற்சி, ஆதரவு மற்றும் ஒருங்கிணைப்பை வழங்குகிறது

பல்கேரியா 
பல்கேரியாவில், பெரும்பாலான பல்கலைக்கழகங்கள் மாணவர் மன்றத்தைக் கொண்டுள்ளன, அவை சட்டம் மற்றும் ஒவ்வொரு பல்கலைக்கழகத்தின் விதிமுறைகளால் கட்டுப்படுத்தப்படுகின்றன.

கனடா 
கனடாவில், மாணவர் மன்றமானது பள்ளிக்கு சிறப்பு நிகழ்வுகளுக்கு உதவுவதற்கும் பிற நிகழ்வுகளைத் திட்டமிடுவதற்கும் பயன்படுத்தப்படுகிறது. கனடாவில் உள்ள மாணவர் மன்றங்கள் கல்விக் கட்டணம் போன்ற மாணவர் பிரச்சினைகளுக்கு வாதிடும் அமைப்பாக செயல்படுகின்றன.

இந்தியா 
இந்தியாவில், தொடக்க மற்றும் நடுநிலைப் பள்ளிகளில் மாணவர் மன்றம் அரிதாகவே உள்ளது. இருந்தபோதிலும்,பல இடைநிலை மற்றும் மேல்நிலைப் பள்ளிகளில் ஏற்படுத்தப்பட்டுள்ளன. இவை பொதுவாகப் பல்கலைக்கழகங்களில் உருவாக்கப்ப்ட்டுள்ளன.

இந்தியாவில் மாணவர் மன்றங்கள் நேர்காணலுக்குப் பிறகு (அல்லது எழுத்துத் தேர்வு அல்லது இரண்டும்) தேர்ந்தெடுக்கவோ அல்லது பரிந்திரைக்கப்படலாம். பல்கலைக் கழகங்களில்,வாக்கெடுப்பு மூலம் தேர்ந்தெடுக்கப்படுகிறார்கள்.

சான்றுகள் 

பள்ளிக் கலைச்சொல்லியல்
மாணவர் அமைப்புகள்
வகுப்பறை ஏற்பாடு

வகுப்பறை ஏற்பாடு (Class arrangement) என்பது பள்ளி வகுப்பறையில் நாற்காலிகள், மேசைகள், பொருட்கள் ஆகியவற்றின் ஏற்பாட்டு அமைப்பைக் குறிக்கிறது. பெரும்பாலான நாடுகளில், இந்த ஏற்பாடு பெரும்பாலும் இருக்கை அட்டவணையின் உதவியுடன் ஊதியம் பெற்ற, தொழில்முறை ஆசிரியரால் தேர்ந்தெடுக்கப்படுகிறது. வகுப்பறை நிர்வாகத்தின் ஒரு பகுதியாக வகுப்பறை ஏற்பாட்டைத் தீர்மானிப்பது பொதுவாக கல்வி ஆண்டின் ஆரம்பத்தில் செய்யப்படுகிறது. வகுப்பறை சூழலை மாற்றுவது, மாணவர் ஈடுபாடு, கவனம் மற்றும் பங்கேற்பு ஆகியவற்றை பாதிக்கும் என்று கருதப்படுகிறது.

மாணவர்களுக்கான இருக்கையானது கல்விச் சாதனை மற்றும் வகுப்பறை பங்கேற்புடன் தொடர்புடையது என்று சில ஆராய்ச்சிகள் தெரிவிக்கின்றன. மேலும் வகுப்பறை ஏற்பாடானது வகுப்பறைக்குள் உள்ள வகுப்புவாத சூழலை பாதிக்கும் திறனைக் கொண்டுள்ளது.

ஏற்பாடு வடிவங்கள் 
வகுப்பறை ஏற்பாடுகள் பின்வரும் பல்வேறு வடிவங்களைப் பின்பற்றலாம்:

 மரபு (மாணவர்கள், ஆசிரியர்களை எதிர்கொள்வர்)
 அரங்க இருக்கை 
 U வடிவ (அல்லது குதிரைலாட வடிவில்)
 கலவையாக (பல்வேறு நிலைகளில் மேசைகள்)
 வட்டமேசை வடிவம் ( மாணவர்கள் மற்றும் பயிற்றுனர்கள் மையத்தை எதிர்கொள்ளும் வகையில்)

வரலாறு 
20 ஆம் நூற்றாண்டின் தொடக்கத்தில், புதிய கல்விக் கொள்கையானது, குழந்தைத் தொழிலாளர்களைத் தடை செய்தல்,  பள்ளிச் சேர்க்கைகளை விரைவாக அதிகரித்தல் மற்றும் வகுப்பறை வடிவமைப்பை தரப்படுத்துகின்றன.

சான்றுகள் 

பள்ளிக் கலைச்சொல்லியல்
கல்விச் சூழல்
தொடர் மதிப்பீடு

தொடர் மதிப்பீடு (Continuous assessment) என்பது ஒரு குறிப்பிட்ட பருவம் முழுவதும் மாணவர்களின் கற்றல் முன்னேற்றத்தை மதிப்பிடும் கல்வித் தேர்வின் ஒரு வடிவமாகும். இது பெரும்பாலும் இறுதித் தேர்வு முறைக்கு மாற்றாகப் பயன்படுத்தப்படுகிறது. இவ்வகையான மதிப்பிடுதல், மாணவர்களது கற்றல் திறனை முறையாகக் கண்காணித்தல், கற்றலின் போது தங்களது திறனை மேம்படுத்துதல் போன்றவற்றிற்கு வழிவகை செய்கிறது.

சிறப்பியல்புகள் 

 விரிவானது
 திறள் விளைவு
 சிக்கலைக் கண்டறிதல்
 வளரறி மதிப்பீடு
 வழிகாட்டுதல் சார்ந்தது
 முறையான இயல்புடையது

நன்மைகள் 
தொடர்ச்சியான மதிப்பீடு பின்வரும் வழிகளில் மாணவர்கள் கற்றுக்கொள்ள உதவும்:

 தொடர்ச்சியான மதிப்பீடு மாணவர்களின் செயல்திறன் பற்றிய ஆரம்ப அறிகுறிகளை வழங்க முடியும்.
 சேர்ப்பு முறையின் பயன்: தொடர்ச்சியான மதிப்பீடு மாணவர்களுக்குத் தங்களின் திறனை நிரூபிப்பதற்கான தொடர்ச்சியான வாய்ப்புகளை வழங்குகிறது மற்றும் போதுமான நேரத்தையும் பயிற்சியையும் அளித்தால் அனைவரும் வெற்றிபெற முடியும் என்ற நம்பிக்கையினை உருவாக்குகிறது. இது தேர்வு குறித்தான கவலையைக் குறைத்து கற்றலுக்கான முக்கியத்துவத்தை அதிகரிக்கிறது.
 அனைவருக்கும் உயர் கற்றல் தரநிலைகளை வழங்கல்: தொடர்ச்சியான மதிப்பீட்டில், விரைவாகக் கற்கக் கூடிய மாணவர்கள், தங்களது வேகத்திற்கு ஏற்ப கற்க இயலும்.

தீமைகள் 

 அதிக அழுத்தம்: இறுதித் தேர்வு முறையைப் போலன்றி, மாணவர்கள் மற்றும் ஆசிரியர்கள் ஒரு பாடத்திட்டம் அல்லது பயிற்சி முழுவதும் கவனம் செலுத்த வேண்டும், ஏனெனில் அனைத்து வேலைகளும் இறுதித் தரத்தை நோக்கியே கணக்கிடப்படும். இது கற்பவர்களுக்கு அதிக மன அழுத்தத்தை ஏற்படுத்தும்.ஆண்டு இறுதித் தேர்வு முறையில் மாணவர்கள் நல்ல தர நிலையினைப் பெறுவதற்காக, தேர்வுக்கு முன் "மனனம்" செய்யலாம் அல்லது நீண்ட நேரம் படிக்கலாம். 
 கருத்துத் திருட்டு ஆபத்து: வீட்டுப்பாடம் மற்றும் பணிகள் மிகவும் முக்கியத்துவம் வாய்ந்ததாக இருப்பதால், சிறந்த மதிப்பெண்ணைப் பெறுவதற்காக மாணவர்கள் அறிவுத் திருட்டில் ஈடுபடலாம்.

மேலும் பார்க்கவும் 

 கல்வி மதிப்பீடு

பள்ளிக் கலைச்சொல்லியல்
மோகைட்டு

மோகைட்டு (Mohite) என்பது தாமிரவெள்ளீயம் சல்பைடு கனிமமாகும். இக்கனிமத்தின் மூலக்கூற்று வாய்ப்பாடு Cu2SnS3 ஆகும். பச்சை கலந்த சாம்பல் நிறத்தில் சாம்பல் நிற கோடுகளுடன் இது காணப்படுகிறது. மோகைட்டு ஒளிபுகா தன்மையையும் உலோக பளபளப்பையும்  கொண்டுள்ளது.  4.86 என்ற குறிப்பிட்ட ஈர்ப்பு விசையைக் கொண்டுள்ள மோகைட்டு மோவின் அளவுகோலில் கடினத்தன்மையாக 4 என மதிப்பிடப்பட்டுள்ளது. 

கிழக்கு உசுபெகித்தானின் சட்கல்-குராமின் மலைகளில் மோகைட்டு கனிமம் முதன்முதலில் 1982 ஆம் ஆண்டில் விவரிக்கப்பட்டது. 1929 முதல் 1993 ஆம் ஆண்டு வரையிலான காலத்தில் வாழ்ந்த எய்டெல்பெர்க்கு பல்கலைக்கழகத்தின் குண்டர் அரால்டு மோக்கு நினைவாக கனிமத்திற்கு மோகைட்டு என பெயரிடப்பட்டது. நீர்வெப்ப தோற்றம் கொண்ட இக்கனிமம் உசுபெகித்தானின் டெட்ராகெட்ரைட்டு, பாமாடினைட்டு, குராமைட்டு, மவ்சோனைட்டு மற்றும் எம்ப்ளெக்டைட்டு ஆகிய கனிமங்களுடன் தொடர்பு கொண்டுள்ளது. எசுப்பானியாவின் சலமன்கா மாகாணம்,  அர்கெந்தீனாவின் சால்டா மாகாணத்தின் ஆர்கனுல்லோ சுரங்க மாவட்டம், இலிங்கன் மாகாணத்தின்  டெலமர் மலைகள், நெவாடா ஆகிய இடங்களில் மோகைட்டு கிடைக்கிறது.

பன்னாட்டு கனிமவியல் சங்கம் மோகைட்டு கனிமத்தை Moh என்ற குறியீட்டால் அடையாளப்படுத்துகிறது.

மேற்கோள்கள் 

செப்புக் கனிமங்கள்
வெள்ளீயக் கனிமங்கள்
சல்பைடு கனிமங்கள்
ஒற்றைச்சரிவச்சுக் கனிமங்கள்
அசோக் ஆனந்த்

அசோக் ஆனந்த் (Ashok Anand) என்பவர் இந்திய ஒன்றிய பகுதியான புதுச்சேரியினைச் சேர்ந்த அரசியல்வாதி ஆவார். இவர் புதுச்சேரி தட்டாஞ்சாவடியினைச் சேர்ந்தவர். 2016ஆம் ஆண்டு புதுச்சேரி சட்டமன்றத் தேர்தலில் அகில இந்திய நமது ராஜ்ஜியம் காங்கிரசின் வேட்பாளராக தட்டாஞ்சாவடி சட்டமன்றத் தொகுதியில் போட்டியிட்டு புதுச்சேரி சட்டமன்றத்திற்கு உறுப்பினராகத் தேர்ந்தெடுக்கப்பட்டார்.

மேற்கோள்கள் 

புதுச்சேரி நபர்கள்
வாழும் நபர்கள்
21-ஆம் நூற்றாண்டு இந்திய அரசியல்வாதிகள்
புதுச்சேரியைச் சேர்ந்த இந்திய தேசிய காங்கிரஸ் அரசியல்வாதிகள்
புதுச்சேரி சட்டமன்ற உறுப்பினர்கள்
அகில இந்திய நமது ராஜ்ஜியம் காங்கிரஸ் அரசியல்வாதிகள்
வி. சாமிநாதன்

வி. சாமிநாதன் (V. Saminathan) என்பவர் புதுச்சேரிப் பகுதியினைச் சேர்ந்த இந்திய அரசியல்வாதி மற்றும் பாரதிய ஜனதா கட்சியின் உறுப்பினர் ஆவார். இவர் தற்போது பாண்டிச்சேரி பாஜக தலைவராக உள்ளார். சாமிநாதன், இந்திய அரசால் பரிந்துரைக்கப்பட்டு, 4 சூலை 2017 முதல் புதுச்சேரி சட்டமன்ற உறுப்பினராக உள்ளார்.

வி சாமிநாதன் கடந்த 1990களிலிருந்து பாஜகவில் பணியாற்றி வருகிறார். மேலும் இவர் பாஜக புதுச்சேரியின் மூத்த உறுப்பினர் ஆவர். இவர் பாஜக புதுச்சேரி மாநிலத் தலைவராக மூன்று முறை தேர்ந்தெடுக்கப்பட்டுள்ளார். புதுச்சேரியின் முக்கிய தலைவரான இவர் செங்குந்தர் பிரிவினைச் சார்ந்தவர். புதுச்சேரி, இவர் 2016ஆம் ஆண்டு நடைபெற்ற புதுச்சேரி சட்டப் பேரவைத் தேர்தலில் லாஸ்பேட் தொகுதியில் போட்டியிட்டு 8,891 வாக்குகள் பெற்றார். இவர் தற்போது பாரதிய ஜனதா கட்சியின் புதுச்சேரி தலைவராக உள்ளார்.

மேற்கோள்கள் 

புதுச்சேரியைச் சேர்ந்த பாரதிய ஜனதா கட்சி அரசியல்வாதிகள்
21-ஆம் நூற்றாண்டு இந்திய அரசியல்வாதிகள்
வாழும் நபர்கள்
புதுச்சேரி சட்டமன்ற உறுப்பினர்கள்
கே. ஜி. சங்கர்

கே. ஜி. சங்கர் (K. G. Shankar)(26 ஆகத்து 1950 - 17 சனவரி 2021) என்பவர் இந்திய அரசியல்வாதி மற்றும் பாரதிய ஜனதா கட்சியின் உறுப்பினர் ஆவார். சங்கர் இந்திய அரசால் பரிந்துரைக்கப்பட்ட புதுச்சேரி சட்டமன்ற உறுப்பினராக சூன் 3, 2017 முதல் சனவரி 17 2021 அன்று இறக்கும் வரை புதுச்சேரி சட்டமன்ற உறுப்பினராக பணியாற்றினார். இவர் இந்திய அரசாங்கத்தால் நியமிக்கப்பட்ட சட்டப்பேரவை உறுப்பினர். இவர் பாரதிய ஜனதா கட்சியின் புதுச்சேரி பிரிவு பொருளாளராகவும் இருந்தார்.

மேற்கோள்கள் 

புதுச்சேரியைச் சேர்ந்த பாரதிய ஜனதா கட்சி அரசியல்வாதிகள்
21-ஆம் நூற்றாண்டு இந்திய அரசியல்வாதிகள்
2021 இறப்புகள்
1950 பிறப்புகள்
களப் பயணம்

களப் பயணம் (field trip) அல்லது உல்லாசப் பயணம் என்பது ஓர் குழுவினர் தங்களின் இயல்பான சூழலில் இருந்து விலகி ஓர் இடத்திற்குச் செல்லும் பயணமாகும்.

மாணவர்களுக்காக செய்யப்படும் போது, ஐக்கிய இராச்சியம், ஆஸ்திரேலியா, நியூசிலாந்து மற்றும் வங்கதேசத்தில்  பள்ளிப் பயணம் என்றும், அயர்லாந்தில் பள்ளிச் சுற்றுலா என்றும் அழைக்கப்படுகிறது.

2022 ஆம் ஆண்டில்  சீரற்ற கட்டுப்பாட்டு சோதனைத் தரவைப் பயன்படுத்தி நடத்திய ஆய்வில், கலாச்சார ரீதியாக வளப்படுத்தும் களப் பயணங்கள், மாணவர்கள் கலைகளில் அதிக ஆர்வம் காட்ட வழிவகுத்தது, வெவ்வேறு எண்ணங்களைக் கொண்ட மாணவர்களிடையே சகிப்புத்தன்மை வளரவும், கற்றல் வெளிப்பாடுகள் அதிகரிக்கவும் உதவியது தெரியவந்தது.

மீள்பார்வை 
களப் பயணத்தின் முக்கிய நோக்கம் ,கல்வி அவதானிப்பு,பரிசோதனை அல்லாத ஆராய்ச்சிக்காகவோ அல்லது ஆசிரியர்கள் மற்றும் மாணவர்கள் அவர்களது வகுப்பு தோழர்களுடன் முகாமிடுவது போன்ற அவர்களின் அன்றாட நடவடிக்கைகளுக்கு அப்பால் உள்ள அனுபவங்களை மாணவர்களுக்கு வழங்குவது ஆகும். இந்த ஆய்வின் நோக்கம், குறிப்பிட்ட விடயங்களை அதன் இயற்கையான நிலையில் அவதானித்து, மாதிரிகளைச் சேகரிப்பதாகும். வசதியான குழந்தைகள் ஏற்கனவே பள்ளிக்கு வெளியே இருக்கும் கலாச்சார நிறுவன சூழலை அனுபவித்திருக்கலாம், மேலும் களப்பயணங்கள், கலைகளில் ஒரே மாதிரியான கலாச்சார அனுபவங்களைப் பெறுவதற்கும் அதிக வசதியற்ற மற்றும் வசதி குறைந்த குழந்தைகளும் அவ்வாறான அனுபங்களைப் பெருவதற்கும் உதவு புரிகிறது.

களப் பயணங்கள் பெரும்பாலும் 3 படிநிலைகளில் செய்யப்படுகின்றன: தயாரிப்பு, செயல்பாடுகள் மற்றும் பின்தொடர்தல் செயல்பாடு. தயாரிப்பு என்பது மாணவர் மற்றும் ஆசிரியர் இருவருக்கும் பொருந்தும். ஆசிரியர்கள் பெரும்பாலும் பயணத்திற்கு முன் சேருமிடம் மற்றும் பாடப்பொருள் பற்றி அறிய நேரம் எடுத்துக்கொள்கிறார்கள். விரிவுரைகள், சுற்றுப்பயணங்கள், பணித்தாள்கள், நிகழ்படங்கள் மற்றும் ஆர்ப்பாட்டங்கள். தொடர்பணி நடவடிக்கைகள் பொதுவாகக் களப்பயணம் முடிந்தவுடன் வகுப்பறையில் நடக்கும் விவாதங்கள் ஆகியவை களப்பயணங்களில் நடக்கும் பரவலான செயல்பாடுகளாகும்.

மேலும் பார்க்கவும் 

 பள்ளிப் பேருந்து

சான்றுகள் 

குழந்தைப் பருவம்
பயண வகைகள்
பள்ளிக் கலைச்சொல்லியல்
கல்விச் சூழல்
இந்த்கோ மொழி

இந்த்கோ மொழி (Hindko) (, பாகிஸ்தான் நாட்டின் வடக்கில் உள்ள கைபர் பக்துன்வா மாகாணம் மற்றும் பஞ்சாப் மாகாணங்களில் 50 இலட்சம் மக்களால் பேசப்படுகிறது. கைபர் பக்துன்வா மாகாணத்தின் அப்போட்டாபாத் மாவட்டம், கோஹாட் மாவட்டம், ஹரிபூர் மாவட்டம், மன்செரா மாவட்டம், பெசாவர் மாவட்டம், பஞ்சாப் மாகாணத்தின் இஸ்லாமாபாத், சிந்து மாகாணத்தின் மலிர் மாவட்டம், கராச்சி தெற்கு மாவட்டம் மற்றும் கெமாரி மாவட்டங்களில் இந்த்கோ மொழி கனிசமாக பேசப்படுகிறது. 2017 பாகிஸ்தான் மக்கள்தொகை கணக்கெடுப்பின்படி இந்த்கோ மொழி 2.44% மக்களால் பேசப்படுகிறது.

இந்திய ஆரிய மொழிகளில் ஒன்றான இந்த்கோ மொழி, மேற்கு பஞ்சாபி மொழி பேச்சு வழக்கையும், அரபு & பாரசீக எழுத்துமுறையும் கொண்டுள்ளது.

இந்த்கோ மொழி மேற்கு பஞ்சாபி மொழி மற்றும் சராய்கி மொழிகளுடன் பரஸ்பரம் ஒத்துப்போகிறது. 

இந்த்கோ மொழி என்பதற்கு  இந்தியர்கள் பேசும் மொழி என பஷ்தூ மொழி பேசுபவர்களால் பெயரிடப்பட்டது.

மேற்கோள்கள்

உசாத்துணை

 

 A detailed study based on the dialect of the city of Peshawar. A version was published in 1994 by Idara Farogh-e-Hindko, Peshawar.

மேலும் படிக்க
 2004: Hindko Sautiyat, Dr E.B.A. Awan, published by Gandhara Hindko Board Peshawar in 2004.
 2005: Hindko Land - a thesis presented by Dr E.B.A. Awan at the World Hindko Conference at Peshawar in 2005.
 1978: "Rival linguistic identities in Pakistan Punjab." Rule, protest, identity: aspects of modern South Asia (ed. P. Robb & D. Taylor), 213–34. London: Curzon
 Monthly Farogh Peshawar Hindko magazine March 2010.
 Karachi main Hindko zaban o adab Dr.Syed Mehboob ka kirdar " by Kamal Shah
  (based on the Hindko of Peshawar)

வெளி இணைப்புகள்
 Gandhara Hindko Board

கைபர் பக்துன்வா மாகாணம்
இந்திய-ஆரிய மொழிகள்
துருவ் நாராயண் சிங்

துருவ் நாராயண் சிங் (சூலை 26, 1959) ஓர் இந்திய அரசியல்வாதி ஆவார். இவர் இந்தியாவின் மத்தியப் பிரதேச மாநிலத்தில் செயல்பட்டு வருகிறார். இவர் சத்னா மாவட்டத்தில் உள்ள ராம்பூர் பகேலனில், மத்தியப் பிரதேசத்தின் முன்னாள் முதல்வர் கோவிந்த் நாராயண் சிங்குக்கு மகனாகப் பிறந்தார், இவர் விந்தியப் பிரதேசத்தின் முதல் பிரதமர் அவதேஷ் பிரதாப் சிங்கின் மகனாவார். இவர் போபால் மத்தியா சட்டமன்றத் தொகுதியிலிருந்து மத்தியப் பிரதேச சட்டமன்றத்திற்கு சட்டமன்ற உறுப்பினராகத் தேர்ந்தெடுக்கப்பட்டார். ஒரு சட்டமன்ற உறுப்பினராகவும் தவிர, இவர் ஜாஹிதா பர்வேசுடன் சேர்ந்து சமீபத்திய செலா மசூத் கொலை வழக்கில் குறிப்பிடத்தக்கவர். காங்கிரசு தலைவர் நசீர் இசுலாத்தை தோற்கடித்து துருவ் நாராயண் சிங் சட்டமன்ற உறுப்பினர் ஆனார்.

மேற்கோள்கள் 

வாழும் நபர்கள்
1959 பிறப்புகள்
சத்னா மாவட்ட நபர்கள்
மின்னணு மதிப்பீடு

மின்னணு மதிப்பீடு (Electronic assessment) மின் மதிப்பீடு, இணைய மதிப்பீடு அல்லது கணினி அடிப்படையிலான மதிப்பீடு என்றும் அறியப்படும் இந்த மதிப்பீடானது கல்விசார் மதிப்பீடு, சுகாதார மதிப்பீடு, மனநல மதிப்பீடு மற்றும் உளவியல் மதிப்பீடு போன்ற மதிப்பீட்டில் தகவல் தொழில்நுட்பத்தைப் பயன்படுத்துவதைக் குறிப்பதாகும். பணிகளுக்கான சொற் செயலியைப் பயன்படுத்துவது முதல் திரைக்காட்சித் தேர்வு வரையிலான பரந்த அளவிலான செயல்பாடுகளை  உள்ளடக்கியது.

பல்வேறு வகையான இணைய மதிப்பீடுகள் மதிப்பீட்டின் நோக்கத்தைப் பொறுத்து பின்வரும் ஒன்று அல்லது அதற்கு மேற்பட்ட  கூறுகளைக் கொண்டிருக்கின்றன: உருவாக்கம், சுருக்கம் மற்றும் கண்டறிதல். உடனடி மற்றும் விரிவான பின்னூட்டம் மேற்கொள்ளப்படலாம் அல்லது தவிர்க்கப்படலாம்.

செயலி 
மின்-மதிப்பீடு என்பது தேர்வு வழங்கும் அமைப்புகளால் குறிப்பாக சர்வதேச ஆய்வு மையங்கள் மற்றும் தொலைநிலைப் படிப்புகளை வழங்குபவர்களால் மிகவும் பரவலாகப் பயன்படுத்தப்படுகிறது. 2008 இல் நிறுவப்பட்ட இ-அசெஸ்மென்ட் அசோசியேஷன் (eAA) போன்ற தொழிற்துறை அமைப்புகளும், சோதனை, புதுமைகளில் கவனம் செலுத்தும் டெஸ்ட் பப்ளிஷர்களின் சங்கம் (ATP) நடத்தும் நிகழ்வுகளும், மேம்படுத்தப்பட்ட தொழில்நுட்ப மதிப்பீட்டின் வளர்ச்சியைக் குறிக்கின்றன.

மனநல மற்றும் உளவியல் சோதனையில், அறிதிறன் மற்றும் நடைமுறை திறன்களை மதிப்பிடுவதற்கு மட்டும் மின் மதிப்பீடு பயன்படுத்தப்படலாம்.

வரலாறு 
கேம்பிரிட்ஜ் பல்கலைக்கழக உள்ளூர் தேர்வுகள் ஆட்சிக்குழு, (இது கேம்பிரிட்ஜ் அசெஸ்மென்ட் என்ற நிறுவனப் பெயரில் இயங்குகிறது) இது நவம்பர் 2000 இல் அதன் முதல் பெரிய மின்-குறியிடல் சோதனையை நடத்தியது. மின்-குறியிடல் மற்றும் மின்-மதிப்பீடு ஆகியவற்றில் விரிவான ஆராய்ச்சியை நடத்தியது.

2007 ஆம் ஆண்டில், சர்வதேச பட்டயப் படிப்பு மின்-குறியிடல் முறையினைச் செயல்படுத்தியது. 2012இல் ஐக்கிய இராச்சியத்தில்  66% , 16 மில்லியன் தேர்வு விடைத்தாள்களில் "இ-குறியிடல்" செய்யப்பட்டன.

குறிப்புகள்

மேற்கோள்கள்

மேலும் படிக்க 

 Laumer, S., Stetten, A. & Eckhardt, A. (2009) E- மதிப்பீடு. வணிகம் மற்றும் தகவல் அமைப்புகள் பொறியியல், 1 (3), 263–265.   .

வெளி இணைப்புகள் 

 மின் மதிப்பீட்டிற்கான சர்வதேச வருடாந்திர மாநாடு .

தகவல் தொழில்நுட்பம்
கல்வி நுட்பவியல்
பள்ளிக் கலைச்சொல்லியல்
ஆசிரியர்களுக்கான மென்பொருட்கள்
பள்ளி உணவு

பள்ளி உணவு (School meal) அல்லது பள்ளி மதிய உணவு (பள்ளி இரவு உணவு அல்லது பள்ளி காலை உணவு என்றும் அழைக்கப்படுகிறது) என்பது பள்ளி மாணவர்களுக்கும் சில சமயங்களில் ஆசிரியர்களுக்கும் பொதுவாக பள்ளி நாளின் மத்தியில் அல்லது தொடக்கத்தில் வழங்கப்படும் உணவாகும் . உலகெங்கிலும் உள்ள நாடுகள் பல்வேறு வகையான பள்ளி உணவு திட்டங்களை வழங்குகின்றன. ஒவ்வொரு வாரமும், அனைத்து தரநிலைகளைச் சேர்ந்த மில்லியன் கணக்கான குழந்தைகள் அந்தந்த பள்ளிகளில் உணவைப் பெறுகிறார்கள். பன்னிரெண்டு அல்லது அதற்கு மேற்பட்ட நாடுகளில் பள்ளி உணவுகள் உயர் ஊட்டச்சத்து மதிப்புகள் கொண்ட உயர் ஆற்றல் உணவுகளை இலவசமாக அல்லது சிக்கனமான விலையில் வழங்கப்படுகின்றன.

பள்ளி உணவின் பன்கள் நாட்டுக்கு நாடு மாறுபடும். வளர்ந்த நாடுகளில் பள்ளி உணவு சத்தான உணவாக இருந்தாலும், வளரும் நாடுகளில் குழந்தைகளை பள்ளிக்கு அனுப்பவும், அவர்களின் கல்வியைத் தொடரவும் ஊக்கமளிக்கிறது. வளரும் நாடுகளில், பள்ளி உணவுகள் பொருளாதார நெருக்கடியின் போது உணவுப் பாதுகாப்பை வழங்குகின்றன மற்றும் குழந்தைகள் ஆரோக்கியமான மற்றும் உற்பத்தித் திறன் கொண்ட  பெமுதிர் அகவையர்களாக மாற உதவுகின்றன, இதனால் வறுமை மற்றும் பசியின் அளவை குறைக்க உதவுகிறது.

வரலாறு 
முதல்முதலாக பள்ளியில் மதிய உணவு 1790 ஆம் ஆண்டில் ஜெர்மனியில் உள்ள முனிச்சில் அமெரிக்காவில் பிறந்த இயற்பியலாளர் பெஞ்சமின் தாம்சன் (கவுண்ட் ரம்ஃபோர்ட்  எனவும் அழைக்கப்படுகிறார்) அவர்களால் வழங்கப்பட்டது.தாம்சன் தனது ஆரம்ப நாட்களில் நியூ இங்கிலாந்தில் இருந்தார், ஆனால் அமெரிக்கப் புரட்சிப் போரின் போது ஒரு அரசவாதியாக  அவநம்பிக்கை அடைந்து 1784 இல் இங்கிலாந்திற்குச் சென்றார். முனிச்சில், தாம்சன் ஏழை மக்களுக்கான நிறுவனத்தை நிறுவினார், இது ஜெர்மன் இராணுவத்திற்கான சீருடைகளை உருவாக்க பெரியவர்கள் மற்றும் குழந்தைகள் இருவரையும் வேலைக்கு அமர்த்தியது. அவர்களின் வேலைக்காக அவர்களுக்கு உணவும், உடைகளும் வழங்கப்பட்டன, குழந்தைகள் படிக்கவும், எழுதவும், எண்கணிதமும் கற்றுக் கொடுக்கப்பட்டது. பல ஆண்டுகளுக்குப் பிறகு தாம்சன் இலண்டனில் ஒரு நாளைக்கு 60,000 பேருக்கு அன்னதானம் அளித்தார்  பெஞ்சமின் தாம்சன் ஏழைகளுக்கு நிறுவன ரீதியாக உணவளிப்பதில் முன்னோடியாக இருந்தார் மற்றும் ஐரோப்பிய ஏழைகளின் உணவில் உருளைக்கிழங்கை அறிமுகப்படுத்திய பெருமைக்குரியவராக இருந்தார். இரட்டை கொதிகலன், பேக்கிங் அடுப்பு, அழுத்தேனம், காழநீராக்கி ஆகியவற்றைக் கண்டுபிடித்தார். நீராவிக் கெண்டி, மற்றும் வணிக போறணை ஆகியன பள்ளி உணவு திட்டங்களுக்கு பயன்படுத்தப்படுகின்றன.

ஐக்கிய இராச்சியத்தில், 19 ஆம் நூற்றாண்டில் பள்ளி உணவு அறிமுகப்படுத்தப்பட்டதிலிருந்து குறிப்பிடத்தக்க மாற்றங்கள் செய்யப்பட்டுள்ளன. முதல் தேசிய பள்ளி உணவுக் கொள்கை 1941 இல் ஐக்கிய இராச்சியம் முழுவதும் வெளியிடப்பட்டது. பள்ளி மதிய உணவுகளுக்கான முதல் ஊட்டச்சத்து வழிகாட்டுதல்களை இந்தக் கொள்கையில் அமைந்திருந்தது, இதில் சரியான அளவு புரதம், கொழுப்பு மற்றும் கலோரிகள் அடங்கிய சமச்சீர் உணவு அவசியம் எனக் குறிப்பிடப்பட்டது.

சான்றுகள் 

பள்ளிக் கலைச்சொல்லியல்
சமூக நலத் திட்டங்கள்
மடகாசுகர் பக்கி

மடகாசுகர் பக்கி (Madagascar nightjar)(கேப்ரிமுல்கசு மடகாசுகாரியென்சிசு) என்பது கேப்ரிமுல்கிடே குடும்பத்தில் உள்ள ஒரு பறவைச் சிற்றினம் ஆகும் . இதன் தாயகம் மடகாசுகர், நோசி போராகா மற்றும் அல்தாப்ரா ஆகும். இதன் இயற்கையான வாழ்விடங்கள் மிதவெப்பமண்டல அல்லது வெப்பமண்டல ஈரமான தாழ் நில காடுகள் மற்றும் மிதவெப்பமண்டல அல்லது வெப்பமண்டல ஈரமான மலைக் காடுகள் ஆகும்.

மேற்கோள்கள் 

மடகாசுக்கர் உயிரினங்கள்
பிறழ்சாட்சி

பிறழ்சாட்சி (Hostile witness) என்பவர் ஒரு தரப்புக்கு சாட்சி சொல்ல வந்து அதற்கு மாறாக சாட்சியம் அளிக்கின்றவரைக் குறிப்பிடுவதாகும். இந்தியக் குற்றவியல் நடைமுறைச் சட்டத்தின் பிரிவு 161ன் கீழ் குற்ற வழக்குகளில் காவல் துறை அதிகாரி அல்லது மாநில அரசு அல்லது இந்திய அரசு கூறும் பொறுப்பான அதிகாரி சாட்சியம்/வாக்குமூலம் கூறுவதை பதிவு செய்வர். இவர்களை அரசுத் தரப்புச் சாட்சிகள் ஆவர்.  குற்றம் சாட்டப்பட்டவருக்கு எதிராக நீதிமன்றத்தில் தாக்கல் செய்யப்படும் குற்றப்பத்திரிகை தாக்கல் செய்யும் போது, இந்தச் சாட்சிகளின் வாக்குமூலங்களும், இதர ஆவணங்களும், குற்றம் சாட்டப்பட்டவருக்கு ஒரு பிரதி வழங்கப்படும்.

நீதிமன்றத்தில் குற்ற வழக்கு விசாரணைக்கு வரும் போது, ஏற்கனவே காவல்துறை ஆய்வாளரிடம் கொடுத்த சாட்சியம்/வாக்குமூலம்/ஆவணம் அடிப்படையில் அரசுத் தரப்புச் சாட்சிகள் சாட்சியம் சொல்ல வேண்டும். அவர்கள் சாட்சியம் சொல்லாவிட்டால், அத்தகைய சாட்சிகளை பிறழ் சாட்சி என்பர்.

சுருக்கமாக சொல்வதென்றால் எவர் ஒருவர் நீதிமன்றத்தில் நடைபெறுகின்ற ஓர் வழக்கில் தமது தரப்புச் சாட்சியாக அழைத்து வரக் கூடிய நபர் அவர் அதற்கு மாறாக சாட்சியம் அளிக்கின்ற போது அவர் பிறழ் சாட்சி என்று அழைக்கப்படுகிறார்.

சாட்சிகள் பிறழ் சாட்சிகளாக மாறிவிட்டால் குற்றவாளிகளின் வழக்கறிஞருக்கு குறுக்கு விசாரணை செய்ய வேண்டிய அவசியம் இல்லை.  ஆனால் அப்படிப்பட்ட பிறழ் சாட்சியை, நீதிமன்றத்தின் அனுமதியோடு அரசு வழக்கறிஞர் குறுக்கு விசாரணை செய்லாம்.

பிறழ்சாட்சிக்கு தண்டனை 

ஒரு குற்ற வழக்கில், காவல் துறையின் விசாரணைக்கு முன்னர், ஒரு சாட்சி இந்தியக் குற்றவியல் நடைமுறைச் சட்டம், பிரிவு 164 இன் கீழ் நீதித்துறை நடுவரிடம் நேரில் கூறிய வாக்குமூலத்தை அல்லது சமர்ப்பித்த ஆவணத்தை வழக்கு நடைபெறும் போது, முன்னர் தான் கூறிய சாட்சியத்தை மறுத்துக் கூறி பிறழ்சாட்சியாக மாறினால் நீதிமன்றத்தை அவமதித்த குற்றச்சாட்டிற்கு ஆளாக நேரிடும்.

மேற்கோள்கள் 

சட்டம்
சோம்ப்ரே பக்கி

சோம்ப்ரே பக்கி (கேப்ரிமுல்கசு பிரேனாடசு) என்பது கேப்ரிமுல்கிடே குடும்பத்தினைச் சார்ந்த பறவைச் சிற்றினம் ஆகும். இதன் தாயகம் கிழக்கு ஆப்பிரிக்கா ஆகும்.

விளக்கம் 
சோம்ப்ரே பக்கி தங்க-நிறமுடைய நடுத்தர அளவிலான வழக்கமான பக்கியாகும். இரு பாலின பறவைகளின் வெளிப்புற இறக்கைகளிலும் வாலின் மூலைகளிலும் சிறிய வெளிர் அடையாளங்கள் உள்ளன. இவை ஆண்களில் பெரியதாகவும் வெண்மையாகவும், பெண்களில் சிறியதாகவும், அதிக உப்பியதாகவும் இருக்கும். அரிதாக சவன்னா மற்றும் புல்வெளி வாழ்விடங்களில் காணப்படும்.

மேற்கோள்கள் 

Articles with 'species' microformats
கிழக்கு ஆப்பிரிக்க பறவைகள்
வடகிழக்கு மலை கட்டுவிரியன்

வடகிழக்கு மலை கட்டுவிரியன் என்பது (Bungarus bungaroides-பங்காரசு பங்காரோயிடிசு) எலாபிடே குடும்பத்தினைச் சார்ந்த ஒரு நச்சு பாம்பு சிற்றினமாகும்.

விளக்கம் 
இது ஒரு மிதமான முதல் பெரிய அளவிலான கட்டுவிரியன் பாம்பு ஆகும். இதனைக் கீழ்க்கண்ட பண்புகள் அடிப்படையில் அடையாளம் காணலாம்.

 நடுப்பகுதியில் நீள வரிசைகளில் 15 முதுகு செதில்கள் காணப்படும். இச்செதில்களின் முன்புறம் சற்று பெரிதாகக் காணப்படுகின்றன, ஆனால் பின்புறமாகத் தெளிவாகப் பெரிதாக்கப்படுகின்றன.
 வால் பக்க தகடுகள் பொதுவாக முன்புறமாகப் பிரிக்கப்படுகின்றன. இவை சில சமயங்களில் சில ஒற்றையாக இருக்கலாம், ஆனால் எப்போதும் முனைக்கு அருகில் பிரிக்கப்படுகின்றன.
 வயிற்றுச் செதில்கள் 220–237; வால் பக்கத்தில் 44-51
 முதுகில் வழுவழுப்பான, கருப்பு நிறத்தில் மிகக் குறுகிய வெள்ளை முதல் வெளிறிய மஞ்சள் நிற கோடுகள் அல்லது குறுக்கு பட்டைகளைக் கொண்டுள்ளது. வயிற்றில், அகன்ற குறுக்கு பட்டைகள் உள்ளன.
 தலை கழுத்திலிருந்து சற்று வித்தியாசமானதாக உள்ளது. தலையின் மேற்பகுதி தட்டையானது. மூக்கு மழுங்கியது.
 ஆண் பாம்பின் மொத்த நீளம் 1400 மிமீ ஆகும்; வால் நீளம் 160 மிமீ

பரவலும் வாழிடமும் 
இந்தச் சிற்றினம் மியான்மர், இந்தியா (அசாம், கசார் மாவட்டம், சிக்கிம்), நேபாளம் மற்றும் வியட்நாம் ஆகிய நாடுகளில் 2040 மீட்டர் உயரத்தில் காணப்படுகிறது. இதே போல் திபெத்திலும் "செர்ரா புஞ்சி, காசி மலைகள், மேகாலயா, இந்தியா" என வகை இடம் கொடுக்கப்பட்டுள்ளது.

மேற்கோள்கள் 

 பவுலங்கர், ஜிஏ 1890. சிலோன் மற்றும் பர்மா உட்பட பிரித்தானியாவின் இந்தியாவின் விலங்கினங்கள். ஊர்வன மற்றும் பாட்ராசியா . டெய்லர் & பிரான்சிஸ். லண்டன். xviii, 541 பக்.
 கேன்டர், TE 1839. Spicilegium serpentium indicorum [பாகங்கள் 1 மற்றும் 2]. Proc. உயிரியல் பூங்கா. Soc. லண்டன் 7:31-34,49-55.
 கோலே, பி. 1985. உலகின் நிலப்பரப்பு புரோட்டோரோகிளிஃப்களுக்கான சரிபார்ப்பு பட்டியல் மற்றும் விசைகள் (சர்ப்பந்தஸ்: எலாபிடே - ஹைட்ரோபிடே). எலாப்சாய்டியா, ஜெனிவா.
 ஸ்லோவின்ஸ்கி, ஜேபி 1994. உருவவியல் பாத்திரங்களின் அடிப்படையில் பங்காரஸின் (எலாபிடே) பைலோஜெனடிக் பகுப்பாய்வு. ஜர்னல் ஆஃப் ஹெர்பெட்டாலஜி 28(4):440-446.

இந்திய ஊர்வன
பேட்சு பக்கி

பேட்சு பக்கி (Bates's nightjar)(கேப்ரிமுல்கசு பேட்சி) அல்லது வன பக்கி, என்பது மேற்கு சகாரா-கீழமை ஆப்பிரிக்காவின் மழைக்காடுகளில் காணப்படும் கேப்ரிமுல்கிடே குடும்பத்தைச் சேர்ந்த ஒரு பறவை சிற்றினமாகும்.

விளக்கம் 
பேட்சு பக்கி ஒரு பெரிய, அடர் நிறப் பக்கியாகும். இது  ஓய்வாக அமர்ந்திருக்கும் நேரத்தில் இதன் பெரிய தலை மற்றும் நீண்ட வால் தெரியும். மேல் பகுதிகள் மற்றும் இறக்கை மறைப்புகள் அடர் பழுப்பு நிறத்திலும் கருப்பு மற்றும் பழுப்பு கலந்த மஞ்சள் கோடுகளுடனும் புள்ளிகளுடன் காணப்படும். பின் கழுத்தில் பொதுவாகத் தெளிவற்ற பழுப்பு கலந்த மஞ்சள் கழுத்துப்பட்டை உள்ளது. இது சில பறவைகளில் மிகவும் தெளிவாகக் காணப்படும். மார்பு பகுதி கரும்புள்ளிகளுடன் கரும் பழுப்பு நிறமாகவும், வயிற்றுப்பகுதியில் பட்டையும் தொண்டைப்பகுதி வெண்மையாகவும் இருக்கும். பறக்கும் போது ஆண் பறவையின் இறக்கையின் நுனியில் சிறிய வெள்ளை புள்ளியும், இரண்டு வெளிப்புற வால் இறகில் வெள்ளை முனைகளும் தெரியும். பெண் பக்கி வெளிர் நிறத்தில் இறக்கைகள் அல்லது வெளிப்புற வால் மீது புள்ளிகள் இல்லாமல் காணப்படும். இவை 29 முதல் 31 செ. மீ. நீளத்துடன் 89 முதல் 112 கிராம் எடை கொண்டது.

குரல் 
பேட்சு பக்கியின் ஓசை சத்தமாக "ஹவ் ஹூவ்வ்வ்வ்வ்வ்வ்வ்" என்ற முதல் குறிப்பைத் தொடர்ந்து இடைநிறுத்தம் மற்றும் மீண்டும் மீண்டும் ஒலிக்கும் தொடர் குறிப்புகளுடன் இருக்கும்.

பரவல் 
பேட்சு பக்கி பரவல் துண்டு துண்டாகத் தொடர்ச்சியற்று காணப்படும். இதன் ஒரு பகுதி தெற்கு கேமரூனிலும், மற்றொன்று மேற்கு கேமரூன், காபோன், தெற்கு மத்திய ஆப்பிரிக்கக் குடியரசு மற்றும் மேற்கு கொங்கோ குடியரசில் காணப்படுகிறது. மூன்றாவது மேற்கு காங்கோவில் தனித்தனியாகக் காணப்படுகிறது. மற்றொன்று கிழக்கு காங்கோ மற்றும் வடமேற்கு காங்கோ மக்களாட்சிக் குடியரசில் காணப்படுகின்றது. காங்கோ மக்களாட்சிக் குடியரசு, ஐந்தாவது எண்ணிக்கை காங்கோ மக்களாட்சிக் குடியரசு முழுவதும் மற்றும் கிழக்கு உகாண்டாவில் உள்ள புவாம்பா வனப்பகுதியிலும் காணப்படும்.

வாழிடம் 
பேட்சு பக்கி முக்கியமாகத் தாழ் நில முதன்மை மழைக்காடுகளில் வாழ்கின்றன. இங்கு இது வன விளிம்புகளை விரும்புகிறது. இவை தண்ணீருக்கு அருகில், குறிப்பாக ஆறுகள் அல்லது வெள்ளம் சூழ்ந்த காடுகளுக்கு அருகில் இருக்கலாம். முதன்மையாக மழைக்காடுகளின் விளிம்பிற்கு அருகிலும் இதனையடுத்து இரண்டாம் நிலை காடுகளிலும் தோட்டங்களிலும் காணலாம்.

நடத்தை 
பெரும்பாலான பக்கிகளைப் போலவே, பேட்சின் பக்கியும் இரவு நேரப் பறவையாகும். இது தரையிலோ, மரம் செடியற்றப் பகுதிகளிலோ அல்லது பாதைகளிலோ அல்லது பல மீட்டர் உயரத்தில் ஒரு மரமயவேறி மீது அமர்ந்திருக்கும். கும்பிடுபூச்சி, சிள்வண்டு, வெட்டுக்கிளி, வண்டு மற்றும் அந்துப்பூச்சிகள் போன்ற இரையை உண்ணும். இது கூடு கட்டுவதில்லை மற்றும் ஒற்றை முட்டையினை நேரடியாக வெற்று நிலத்தில் அல்லது இலைசூழ்ந்த குப்பைகளுக்கு மத்தியில் இடும். கூடு சில நேரங்களில் பாதைகள் அல்லது தடங்களில் இருக்கும். இனப்பெருக்க காலம் காபோனில் டிசம்பர் முதல் ஜனவரி வரை மற்றும் காங்கோ ஜனநாயகக் குடியரசில் அனைத்து கிழிந்துவிடும்.

மேற்கோள்கள்

வெளி இணைப்புகள் 

 Xeno-Canto இல் பதிவுகள்

நடு ஆப்பிரிக்க பறவைகள்
நுபியன் பக்கி

நுபியன் பக்கி (Nubian nightjar; கேப்ரிமுல்கசு நுபிகசு) என்பது கேப்ரிமுல்கிடே குடும்பத்தில் உள்ள ஒரு பக்கி சிற்றினம் ஆகும். இது சீபூத்தி, எகிப்து, எரித்திரியா, எத்தியோப்பியா, இஸ்ரேல், கென்யா, ஓமான், சவுதி அரேபியா, சோமாலியா, சூடான் மற்றும் ஏமன் ஆகிய நாடுகளில் காணப்படுகிறது.

விளக்கம் 
நுபியன் பக்கி 20 முதல் 22 செ.மீ. நீளம் உடையது. இது ஓர் இரவு நேரப் பறவையாகும். இது பெரிய கண்கள் மற்றும் பெரிய அலகினைக் கொண்டது. பெரிய அலகு இரவில் இரையினை தேட உதவுகிறது. இப்பறவை மூரிசு பக்கியினை ஒத்திருக்கிறது. ஆனால் சிறியது. மூரிசு பக்கியுடன் ஒப்பிடும்போது சிறிய வால் மற்றும் மழுங்கிய இறக்கைகள் கொண்டது. மற்றொரு சிறப்பியல்பு அம்சமாகக் கழுத்தில் செம்பழுப்பு பட்டை காணப்படும். மற்ற பக்கிகளுடன் ஒப்பிடும்போது வெள்ளை இறக்கை புள்ளிகள் இறக்கையின் நுனியில் இல்லாமல் உட்பகுதியில் காணப்படும்.

நுபியன் பக்கி மேற்குப் பலேர்க்டிக்கில் உள்ள மிகச்சிறிய பக்கியாகும் (ஸ்னோ & பெர்ரின்ஸ், 1998). கிழக்கு ஆபிரிக்காவின் வறண்ட பகுதியில் இந்தச் சிற்றினம் ஒப்பீட்டளவில் பரவலாக உள்ளது (பெர்ல்மான், 2008). மத்திய கிழக்கில், தெற்கு பலத்தீனத்தில் பிளவு பள்ளத்தாக்கு மற்றும் தெற்கு அரேபியத் தீபகற்பத்தின் செங்கடல் கடற்கரையில் இது காணப்படுகின்றது (பேர்ட்லைப் இன்டர்நேஷனல், 2012). பறவையின் முந்தைய வரம்பில் சாக்கடல், அகாபா, பிடான் பள்ளத்தாக்கு மற்றும் தசான் ஆகியவை அடங்கும். ஆனால் அது இப்போது வாழ்விட அழிவின் விளைவாக பிஃபா இயற்கை காப்பகம் வரை கட்டுப்படுத்தப்பட்டுள்ளது.

மேற்கோள்கள் 

கிழக்கு ஆப்பிரிக்க பறவைகள்
அருண் கோயல்

அருண் கோயல் (Arun Goel), மேனாள் இந்தியத் தேர்தல் ஆணையாளர் ஆவார் .பஞ்சாப் மாநிலத் தொகுதி இந்திய ஆட்சிப் பணி அதிகாரியான அருண் கோயல்,  இந்திய அரசின் கனரகத் தொழில்கள் அமைச்சகத்தின் செயலராக 31 டிசம்பர் 2022 அன்று பணி ஓய்வு பெறும் நிலையில், 18 நவம்பர் 2022 அன்றே விருப்ப ஓய்வு பெற்றார். விருப்ப ஓய்வு பெற்ற மூன்றே நாளில் அருண் கோயலுக்கு தேர்தல் ஆணையாளராக பதவி வழங்கியிருப்பது விமர்சனத்திற்கு உள்ளானது.

பதவி விலகல் 
மார்ச் 9, 2024இல் தேர்தல் ஆணையர் பதவியில் இருந்து விலகுவதாக கடிதம் எழுதிய நிலையில் குடியரசுத் தலைவரால் அக் கடிதம் ஏற்றுக்கொள்ளப்பட்டது. 2024 மக்களவைத் தேர்தல் நடைபெறும் நாளினை அறிவிக்கும் சில நாள்களுக்கு முன்னர் இவர் பதவி விலகினார்.

மேற்கோள்கள்

வாழும் நபர்கள்
இந்தியத் தேர்தல் ஆணையர்கள்
இந்திய ஆட்சிப் பணி அலுவலர்கள்
1962 பிறப்புகள்
சுமித்ரா தேவி

சுமித்ரா தேவி (Sumitra Devi) பீகாரைச் சேர்ந்த இந்திய தேசிய காங்கிரசு கட்சியின் அரசியல்வாதி ஆவார். இவர் 1952ஆம் ஆண்டு பீகார் சட்டமன்றத்திற்கு ஜெகதீஷ்பூர் சட்டமன்றத் தொகுதியிலிருந்து முதன்முதலில் தேர்வு செய்யப்பட்டார். இவர் 1922ஆம் ஆண்டு செப்டம்பர் 25ஆம் தேதி மூங்கர் மாவட்டத்தில் பிறந்தார். இவர் 2001ஆம் ஆண்டு பிப்ரவரி ஐந்தாம் தேதி மரணமடைந்தார் .. இவர் ஆர்க் சட்டமன்ற தொகுதியில் 1962ஆம் ஆண்டு முதல் 1969 ஆம் ஆண்டு வரை மற்றும் 1972ஆம் ஆண்டுமுதல் 1980ஆம் ஆண்டு வரை நான்கு முறை சட்டமன்ற உறுப்பினராக பணியாற்றியுள்ளார்.

தனிப்பட்ட வாழ்க்கை 
சுமித்ரா தேவி 2020ஆம் ஆண்டு அக்டோபர் மாதம் ஞானேஸ்வர பிரசாத் என்பவரை திருமணம் செய்துகொண்டார். இவருக்கு  மஞ்சுள்குமார் மற்றும் ராஜசேகர் என்ற என்ற இரு மகன்களும் ஒரு மகளும் இருக்கிறார்கள். இவர் முன்னாள் மக்களவை சபாநாயகர் மீரா குமாரின் மாமியார் ஆவார்.

மேற்கோள்கள்

பீகார் அரசியல்வாதிகள்
இந்திய தேசிய காங்கிரஸ் அரசியல்வாதிகள்
பெண் அரசியல்வாதிகள்
அங்குசெட்டிப்பாளையம்

அங்குசெட்டிபாளையம் (Anguchettipalayam), என்பது தமிழ்நாட்டின் கடலூர் மாவட்டத்தில் உள்ள பண்ருட்டி ஊராட்சி ஒன்றியத்தில் அமைந்துள்ள ஒரு ஊராகும். அங்குசெட்டிபாளையம் பண்ருட்டியில் இருந்து மேற்கு திசையில் 3 கி மீ தொலைவில் அமைந்துள்ளது. இங்கு விவசாயத்தை அடிப்படையாகக் கொண்டு வாழும் பசுமையான கிராமம். இங்கு அரசு உயர்நிலை பள்ளி உள்ளது. அதன் அருகாமையில் ஊராட்சி மன்ற அலுவலகமும் உள்ளது. இங்கு பேருந்து நிறுத்தம் அருகே காந்தி சிலையின் உருவம் அமைந்துள்ளது. அங்குசெட்டிபளையம் கிராமம் சேலம் செல்லும் வழியில் பிரதான சாலையில் அமைந்துள்ளது.

அமைவிடம் 
இந்த ஊரானது மாவட்ட தலைநகரான கடலூரிலிருந்து  28 கிலோமீட்டர் தொலைவிலும், பண்ருட்டியில் இருந்து 4 கிலோமீட்டர் தொலைவிலும்,  மாநிலத் தலைநகரான சென்னையில் இருந்து 190 கிலோமீட்டர் தொலைவிலும் உள்ளது.

மக்கள் வகைபாடு 
இந்த கிராமத்தில் 1978 வீடுகள் உள்ளன. 2011 மக்கள் தொகை கணக்கெடுப்பின்படி கிராமத்தின் மொத்த மக்கள் தொகையானது 8313 ஆகும். இதில் பெண்களின் எண்ணிக்கை 4255 (51.2 %) என்றும், ஆண்களின் எண்ணிக்கை 4058 என்றும் உள்ளது. எழுத்தறிவு பெற்றவர்கள் விகிதம் 63.8 %  ஆகும். இது தமிழ்நாட்டின் சராசரி எழுத்தறிவு விகிதமான 80.09 % ஐ விடக்குறைவு ஆகும்.

மேற்கோள்கள் 

கடலூர் மாவட்டத்திலுள்ள கிராமங்கள்
பொது கழிப்பறை

பொதுக் கழிப்பறை (public toilet) என்பது ஒரு குறிப்பிட்ட குடியிருப்புடன் இணைக்கப்படாத கழிப்பறை (அல்லது சிறுநீர் கழிப்பிடம்) கொண்ட ஒரு சிறிய அறை அல்லது கட்டிடம் ஆகும். மேலும், இந்தக் கழிப்பறைகள் பொதுமக்கள், வாடிக்கையாளர்கள், ஆய்வாளர்கள், வணிக நிறுவன ஊழியர்கள், பள்ளி மாணவர்கள், கைதிகள் போன்றோர் பயன்பாட்டிற்குக் கிடைக்கும்

பொது கழிப்பறைகள் பொதுவாக ஆண்கள் மற்றும் பெண்களுக்கான வசதிகளாக பிரிக்கப்படுகின்றன, இருப்பினும் சில கழிப்பறைகள் யூனிசெக்ஸ், குறிப்பாக சிறிய அல்லது ஒற்றை பொது கழிப்பறைகள். சிறப்புத் தேவையுடையவர்களுக்காக பொதுக் கழிப்பறைகளும் உள்ளன. பொதுக் கழிவறைகள் நாட்டைப் பொறுத்து வேறு பல பெயர்களில் அழைக்கப்படுகின்றன..

வெளி இணைப்புகள் 

 British Toilet Association Campaigning for Better Public Toilets for All
 American Restroom Association America's advocate for the availability of clean, safe, well designed public restrooms
 Australia's National Public Toilet Map  shows the location of more than 14,000 public and private public toilet facilities across Australia.
 Public Toilets Database Locations of public toilets in 18 countries. New locations and comments can be added. Detailed information includes the geographic coordinates and quality of the facility.
 Needaloo The Uk Online Disabled Loo Locator
 PHLUSH Volunteer advocacy group for public toilets

சுகாதாரம்
அறைகள்